﻿ Perspectiva cognitivistă asupra raţionamentului 1 Circumscrierea teoretică a problematicii raţionamentului 1 Forme ale raţionamentului 1 Circumscrierea teoretică a problematicii raţionamentului Studiile care vizau problematica raţionamentului, adică a modului în care mintea umană ajunge la informaţii noi din combinarea celor deja existente, au fost considerate fie apanajul logicii, fie al cercetărilor din domeniul psihologiei Datorită conexiunilor strânse dintre filosofie şi psihologie, s-a relevat faptul că această “exclusivitate” constituie o punere greşită a problemei, neajungându-se prin acest mod de gândire la nici o soluţie Soluţia, însă, a venit din partea neuroştiinţelor care defineau un sistem cognitiv (deci şi pe cel uman) ca fiind acel sistem fizic ce posedă două proprietăţi – de reprezentare şi de calcul - subliniind faptul că, pentru un sistem cognitiv, nu caracteristicile fizice ale mediului sunt esenţiale, ci capacitatea sa de a-şi reprezenta mediul şi de a efectua calcule cu aceste reprezentări Pornind de la această observaţie, se definesc patru niveluri de analiză a unui sistem cognitiv (Miclea, 1994): * nivelul cunoştinţelor se referă la ansamblul de cunoştinţe de care dispune subiectul, la scopul şi intenţiile sale, atunci când rezolvă o sarcină; * nivelul computaţional cuprinde procesările realizate de sistemul cognitiv, în scopul transformării datelor problemei (input) în soluţie (output); * nivelul reprezentaţional-algoritmic se referă la modul în care subiectul îşi reprezintă input-ul şi output-ul, precum şi la modul în care aplică anumiţi algoritmi pentru obţinerea soluţiei Important este faptul că o anumită reprezentare reclamă folosirea unui anumit algoritm şi nu a altuia (M Miclea, 1994, p 34); * nivelul implementaţional se referă la procesele neurobiologice care au loc în cursul rezolvării sarcinii respective Aşadar, un sistem cognitiv se poate cunoaşte, analizând intenţiile şi cunoştinţele sale, prelucrările realizate pentru a ajunge de la datele problemei la soluţie, modul în care îşi reprezintă sarcina şi algoritmii de efectuare a acesteia, precum şi aspectele neurobiologice Revenind la “disputarea” raţionamentului ca obiect al cercetărilor din logică sau psihologie şi ţinând cont de cele patru niveluri de analiză a sistemului cognitiv uman, se consideră că : * logica încearcă să descrie şi să explice raţionamentul la nivelul computaţional de analiză (calcule de transformare a premiselor în concluzii, relaţiile dintre acestea); * psihologia acţionează la nivelul cunoştinţelor şi la nivelul reprezentaţional-algoritmic, studiind influenţa pe care cunoştinţele de care dispune subiectul o au asupra inferenţelor realizate, modul în care acesta îşi reprezintă premisele în concluzii şi modul efectiv de realizare a raţionamentului 1 Forme ale raţionamentului Prin raţionament, gândirea derivă noi cunoştinţe, pornind de la cunoştinţe date Raţionamentul se mai numeşte şi “inferenţă mediată”, deoarece trecerea de la cunoştinţele anterioare la cele noi nu se face direct, ci prin intermediul altor judecăţi Tradiţional, raţionamentul se împarte în două categorii majore – inductiv şi deductiv – forma fundamentală a celui din urmă fiind silogismul 2 1 Raţionamentul deductiv - modele explicative Încercarea de a descrie şi explica principiile cognitive care fundamentează deducţia, s-a concretizat în trei tipuri principale de modele: a modelul factual în care deducţia este privită ca şi proces bazat pe cunoaşterea factuală; a modelul sintactic care asimilează deducţia cu un proces sintactic bazat pe reguli ale logicii formale; a modelul semantic care concepe procesul deductiv ca pe unul semantic, bazat pe modele mentale Primul model are la bază teoria lui Anderson (A C T Theory) şi a lui Newell (SOAR Theory) privind arhitectura sistemului cognitiv Conform acestei concepţii, capacitatea de inferenţă deductivă are la bază memorarea unor inferenţe precedente, precum şi existenţa în memoria de lungă durată a unor proceduri, adică a unor reguli de condiţie - acţiune Când acţiunea este repetată suficient, ea devine o regulă cu conţinut specific Acest model nu poate explica, însă, abilitatea de a raţiona în cazul inexistenţei unei anumite proceduri stocată mnezic, minimizând, într-un fel, capacitatea subiectului de a construi noi proceduri acţionale în memoria de lucru Cel de al doilea model se fundamentează pe studiile de epistemologie genetică conduse de Piaget şi Inhelder a căror concluzie viza ideea după care a raţiona nu este altceva decât calcul propoziţional, gândirea deductivă supunându-se unor reguli formale de inferenţă Rips (1994), bazat pe afirmaţia precedentă, merge până la avansarea ipotezei după care putem vorbi despre un sistem deductiv în care regulile formale de inferenţă sunt nu numai bază pentru deducţie, ci pentru întreaga arhitectură cognitivă Cel de al treilea model are ca principali susţinători pe Johnson-Laird, Byrne, Schaiken Studiile lor pornesc de la paradoxul fundamental al raţionalităţii, şi anume persoanele care fac dovada unui demers eronat în sarcinile de raţionament sunt persoane care, în cele mai multe cazuri, reuşesc în raţionamentele cotidiene Acest paradox i-a făcut pe cercetători să considere că suntem raţionali în principii, dar facem erori în practică Acest model explică modul în care subiecţii extrag concluzii din premise ca fiind tributar manipulării unor modele mentale ce reprezintă situaţiile descrise în premise Dacă deducţia depinde de aceste modele, atunci întregul proces este unul semantic, deoarece construcţia sa presupune acordare de sens şi semnificaţie Inferenţa deductivă nu este o "sintaxă" cum dorea să demonstreze modelul precedent, ci este legată de anumite proceduri semantice Structura modelului mental corespunde situaţiei descrise în premise, după cum "între obiectele din realitate (şi proprietăţile acestora) şi obiectele mentale (şi relaţiile dintre ele) există relaţii izomorfice" (Johnson-Laird, 1983, p 423) Rips (1990) se întreabă dacă nu cumva preocupările cercetătorilor privind problematica raţionamentului n-ar trebui să se orienteze către identificarea mecanismelor cognitive pe care le fundamentează deducţia, subliniind, astfel, caracterul limitativ al reducerii acesteia la alte mecanisme psihologice Raţionamentul deductiv silogistic În cazul raţionamentului deductiv de tip silogistic, se porneşte de la o judecată, iar pe baza unor reguli stabilite, este derivată o nouă judecată, prin intermediul unei a treia judecăţi Judecăţile anterioare se numesc premise, din combinarea lor rezultând cea de a treia judecată, numită concluzie Cele două premise care se combină pentru a rezulta din ele o concluzie sunt legate printr-un element comun denumit “termen mediu” care, prin eliminare, nu se va regăsi în concluzia dedusă Fără a intra în detaliile studiului pe care logica îl realizează asupra silogismului, amintim doar cele două trăsături fundamentale ale unei deducţii (Didilescu şi Pavelcu, 1968): * operaţia logică se realizează exclusiv în planul conceptelor; * concluzia derivă cu necesitate din premise Dacă logica se concentrează asupra calculelor de deducere a unor concluzii, M Miclea (1994) arată că psihologiei îi revine sarcina de a: * explica modul în care premisele şi concluziile sunt reprezentate de către subiect; * explica procedura efectivă de transformare a premiselor în concluzii; * explica influenţa cunoaşterii implicite asupra procesului deductiv Pentru o analiză corectă a procedurii prin care subiectul transformă premisele în concluzii, trebuie îndeplinite cel puţin două cerinţe metodologice (Johnson-Laird,1978): * subiecţii trebuie să derive ei înşişi concluziile din premise, nu doar să aleagă concluzia corectă dintr-un set de concluzii propuse de cercetător; * judecata trebuie exprimată în limbaj natural, nu sub forma unor simboluri logice; * scopul nefiind de a afla mecanismul comun mai multor subiecţi de realizare a unui silogism, ci identificarea erorilor, trebuie analizate procesările efectuate pentru fiecare silogism în parte De Soto & Handel (1965), referindu-se la silogism, arată că acesta reprezintă o problemă verbală în care informaţia privind ordinea setului de itemi de-a lungul unei dimensiuni este dată în serii de premise Fiecare premisă descrie ordinea a doi itemi adiacenţi; subiectul trebuie să ordoneze, astfel, întregul set de itemi, prin combinarea informaţiilor cuprinse în premise Astfel, ordinea itemilor devine un aranjament spaţial Ipoteza ordonării spaţiale a fost extinsă de către Huttenlocker (1968), pentru a explica dificultăţile diferitelor forme silogistice S-a demonstrat existenţa unei paralele între modul în care subiecţii "aranjează" un spaţiu cu obiecte reale şi modul în care aceştia ordonează itemii unor premise comparabile Subiecţii îşi reprezintă ordinea itemilor, folosind echivalenţe mentale ale aranjamentului spaţial De aici, s-a dedus necesitatea studierii legăturilor existente între demersul deductiv şi abilităţile verbale şi spaţiale ale subiectului Studiile realizate asupra capacităţilor mentale tratează cele două tipuri de abilităţi - verbală şi spaţială - ca fiind separate Huttenlocker arată că există multe faţete, aspecte cuprinse în sfera abilităţilor verbale (vocabular, înţelegere verbală, raţionament verbal, fluenţă verbală) şi este posibil ca acestea să varieze independent unul de celalalt , făcând obiectul unor diferenţe individuale Pe de altă parte, abilităţile spaţiale (manipularea unor reprezentări analogice spaţiale) au şi ele o structură complexă, incluzând aspecte, ca găsirea unor figuri ascunse, rotaţii mentale, etc Thurstone (1941) şi mai târziu Shepard (1986) demonstrează un fapt interesant: în cazul rezolvării unor silogisme, deşi subiecţii activează şi manipulează predominant reprezentări propoziţionale (abilităţi verbale), capacitatea de a rezolva acest tip de sarcină corelează mai degrabă cu abilităţile spaţiale decât cu cele verbale Higgins şi Huttenlocker (1972) arată că abilitatea de a reprezenta şi transforma informaţia pornind de la inputul lingvistic este separată de capacitatea de a reprezenta şi transforma informaţia spaţială Ambele tipuri, însă, sunt implicate în gândire şi asigură succesul în sarcini cognitive 2 Raţionamentul inductiv Inducţia, având un sens ascendent, constă în extragerea unor principii şi legităţi pornind de la cunoştinţe şi date particulare Luând ca şi criteriu conţinutul inducţiei, se diferenţiază 3 tipuri de raţionament inductiv: a de inducere a unor caracteristici sau proprietăţi; a de inducere a unor reguli; a de inducere a unor structuri Inducerea proprietăţilor constă în procesul de generalizare a unuia sau mai multor atribute constatate în cazul unor exemplare la toţi membrii categoriei De pildă, dacă vedem în mod repetat că cei care câştigă premiul Nobel pentru pace sunt bărbaţi, inducem propreitatea aceasta, de aici rezultând faptul că „toţi câştigătorii premiului Nobel pentru pace sunt bărbaţi” Inferenţa realizată printr-un astfel de mecanism de inducţie nu este în mod necesar şi validă, ci conţine o cotă de improbabilitate, deoarece pot exista elemente ale categoriei vizate care să nu deţină propietatea indusă, caz în care vorbim despre o generalizare forţată Inducerea unei proprietăţi de la unii membrii ai categoriei la întreaga categorie prezintă un aspect pozitiv ce ţine de economia de timp: gîndirea în categorii ca unităţi de maximă generalitate ce reunesc elemente pe baza unor similarităţi face economie de timp şi efort voluntar Pe de altă parte, însă, este o gândire prejudiciată, fenomen pe care Fiske îl denumeşte "avariţie cognitivă", deoarece nu întotdeauna putem vorbi despre o omogenitate a realităţii; în timp, propietăţile unui element se pot schimba, astfel încât acesta să nu mai împărtăşească calităţi comune cu cele ale membrilor categoriei de care aparţine Inducerea unei reguli se referă la generarea unui număr mare de combinaţii care satisfac regula respectivă Aspectul important aici este că aceste reguli pot fi induse în mod explicit, conştient sau implicit, inconştient Un exemplu de inducţie de regulă explicită ar fi cel în care se dă spre rezolvare sarcina următoare: 12A34B56C78D în acest caz, răspunsul corect este că după fiecare două numere consecutive urmează o literă în ordine alfabetică Wason, studiind erorile care pot apărea în cazul unei sarcini de inducere a unei reguli, observa că cea mai frecventă greşeală care se instalează este ignorarea de către subiect a informaţiei care contravine ipotezei Inducerea unei structuri, cea mai complexă formă a raţionamentului inductiv, se bazează pe abilitatea subiectului de a reliefa o reţea de legături între elementele unei mulţimi, această reţea constituind o structură care apoi este aplicată la o nouă situaţie Să considerăm următorul exemplu (Miclea, 1994, p 440): Avocatul este pentru clientul său ceea ce medicul este pentru: a Bolnav; b Medicină Sarcina subiectului este de a opta pentru una dintre variantele de răspuns considerată ca fiind unica soluţie corectă din punct de vedere logic Se observă că rezolvarea acestei sarcini reclamă abilitatea de a descoperi relaţiile, deci structura, dintre primii doi termeni daţi şi de a o induce asupra următorilor Se constată că structura generală a unei inducţii, precum şi principiile care o guvernează (stabilirea similitudinilor şi transferul) sunt asemănătoare raţionamentului analogic Identificarea relaţiilor din cadrul structurii, precum şi transferul către problema - ţintă sunt influenţate de schemele cognitive ale subiecţilor, adică de modul în care aceştia îşi reprezintă informaţia iniţială şi pe cea finală 